Acordul România–Statele Unite ale Americii privind drepturile de pensie a intrat în vigoare la 1 septembrie 2026
Casa Județeană de Pensii Alba informează persoanele interesate că, începând cu 1 septembrie 2026, a intrat în vigoare Acordul în domeniul securității sociale dintre România și Statele Unite ale Americii, semnat la București la 23 martie 2023, precum și Aranjamentul administrativ pentru aplicarea acestuia. 
De prevederile Acordului pot beneficia persoanele care sunt sau au fost asigurate în România și/sau în Statele Unite ale Americii, precum și, după caz, persoanele ale căror drepturi derivă de la acestea. 
Ce înseamnă concret pentru persoanele care au lucrat în România și în SUA?
Unul dintre cele mai importante efecte ale Acordului este posibilitatea totalizării perioadelor de asigurare realizate în cele două state, atunci când acest lucru este necesar pentru îndeplinirea condițiilor de acordare a unei pensii. Acordul stabilește, de asemenea, reguli privind legislația aplicabilă, pentru a evita situațiile în care o persoană ar fi supusă simultan legislației de securitate socială a ambelor state. 
Astfel, dacă o persoană nu îndeplinește condițiile pentru acordarea unei pensii din România numai pe baza perioadelor de asigurare realizate în țară, pot fi luate în considerare, în măsura necesară, și perioadele de asigurare realizate în SUA, cu condiția ca acestea să nu se suprapună cu perioade deja recunoscute în România. 
În această situație, pensia datorată de România nu se stabilește ca și cum toate contribuțiile ar fi fost plătite în România. Se determină un cuantum teoretic, după care prestația efectivă se calculează proporțional cu perioadele de asigurare realizate în România, potrivit principiului pro-rata temporis. 
Unde se depune cererea?
Persoanele care au locul de ședere obișnuită în România vor depune cererea la casa teritorială de pensii competentă de la locul de ședere, indicând faptul că au realizat perioade de asigurare și în Statele Unite ale Americii și prezentând documentele disponibile care atestă aceste perioade. 
Persoanele care locuiesc în Statele Unite ale Americii vor depune cererea prin instituția competentă americană. Pentru acordarea drepturilor din sistemul public de pensii din România au fost stabilite formulare distincte pentru pensia pentru limită de vârstă/anticipată, pensia de urmaș și pensia de invaliditate. 
Un aspect important îl reprezintă și data depunerii cererii. În condițiile prevăzute de Acord, data la care este depusă cererea pentru o prestație într-unul dintre cele două state poate fi considerată și data depunerii cererii pentru o prestație similară în celălalt stat, dacă solicitantul indică existența perioadelor de asigurare realizate acolo și nu limitează în mod expres cererea. 
Important de reținut
Acordul se aplică prestațiilor pentru care cererea este depusă la data sau după data intrării sale în vigoare. Potrivit precizărilor transmise pentru aplicarea Acordului, persoanele care beneficiază deja de drepturi de pensie din sistemul public de pensii din România nu intră sub incidența noilor prevederi în ceea ce privește acordarea prestațiilor de pensie. 
De asemenea, indemnizația socială pentru pensionari nu se exportă, iar ajutorul de deces se acordă exclusiv potrivit legislației fiecărui stat. 
Formularele necesare aplicării Acordului vor fi disponibile pe site-urile Casei Naționale de Pensii Publice și caselor teritoriale de pensii, inclusiv formularul SSA-2490 destinat solicitării prestațiilor potrivit legislației SUA. 
Casa Județeană de Pensii Alba va asigura informarea persoanelor interesate și instrumentarea cererilor, potrivit competențelor stabilite pentru aplicarea Acordului.

